اسلام آباد (اے پی پی) چیئرمین سینیٹ صادق سنجرانی امریکی حکومت تون کوروناوائرس نا جہانی دین آن زوال آتیا ڈکھ و است ہسونی نا درشانی ءِ کرسا پاکستان نا کنڈآن کمکاری ناسلہ خلکنے۔ چارشنبے نادے آ چیئرمین سینیٹ نا کنڈآن امریکی صدر ڈونلڈ ٹرمپ و امریکی سینیٹ نا سروک مائیکل پنس ءِ نوشتہ کروک آ چٹھی تیٹی چیئرمین سینیٹ کوروناوائرس آن مروک آ مرک آتیا است ہسونی نا درشانی ءِ کرے۔ داکان مست چیئرمین سینیٹ جرمن چانسلر سپین و اٹیلی نا وزیراعظم آتے ہم چٹھی مون تسنے۔ چیئرمین سینیٹ چٹھی ٹی نوشتہ کرینے کہ امریکہ ٹی کوروناوائرس نا سوب آن مروک آ مرک آتیا بھاز است ہسونی مسنے، پاکستان نا پارلیمنٹ و الس نا کنڈآن زہمی خاہوت آتتون ہڑزخواہی و است ہسونی نا درشانی ءِ کیوہ۔ صادق سنجرانی پارے کہ کوروناوائرس اسہ بھلو جہانی ءُ چیلنج اسے ہراڑان ہر اسہ بندغ زہمی مسنے۔ داتنکی آن ہراڑے بھس کاری مننگ ءِ ہموڑے جہانی قوم تے ِ یکجا مننگ نا اسہ نویکل ءُ وارخواہی اس دوبسنے۔ اوپارے کہ پاکستان دنیا آنبار راجی فاصلہ و رکھی گام گیج آتیا سختی اٹ عمل کننگ ءِ۔ پاکستان نا پارلیمان و قوم داسخت انگا دے تیٹی نم تون تفوکءُ۔ نن ہروڑ انا کمکاری خاص وڑاٹ پیرامیڈیکل سپورٹ فراوان کننگ کن تیار اُن۔ اوپارے کہ اومیت ءِ کہ اسیجا کوشست آتے اٹ نن زوت دا تنکی نا مون ءِ تورنہ۔ ڈکھیائی نا داساہت اٹی کنا است خواہیک نم تونءُ۔
